תגיות המטא הן תגיות מיוחדות שנמצאות בקוד ה-HTML של העמוד ואותן גוגל יכול לקרוא כדי להבין בצורה טובה יותר במה הוא עוסק. תג ה- Title (שלמעשה אין לו את החלק של ה-Meta בקוד והוא תג עצמאי) הוא כותרת העמוד שאתם רוצים שתופיע בתוצאות החיפוש. היא גם מופיעה בראש חלון הדפדפן.
תג ה-Meta Description מציין את התיאור שאנחנו רוצים שיופיע מתחת לכותרת. האורך המקסימלי של שני התגים האלו הוא 60 תווים ו-120 תווים פחות או יותר (בטלפונים המקסימום קצת יותר קצר).
חשוב להדגיש כי אלו הן המלצות בלבד וגוגל עשוי לבחור להציג כותרות ותיאורים שונים בהתאם למילות המפתח שהגולש מחפש.
עוד חשוב לדעת שבעוד ל Title יש השפעה מסוימת על הדירוגים של האתר (בהתאם למילות המפתח שנמצאות בו), ל-Meta Description אין חלק בדירוגים, למרות שהוא עשוי להשפיע על כמות הלחיצות שהאתר יקבל (ה-CTR, שעוד נדבר עליו).